Lubna Jaffery

Lubna Boby Jaffery () er ein norsk politikar (Ap). Etter stortingsvalet i 2021 er ho fast møtande vararepresentant på Stortinget for Hordaland for statsråd Marte Mjøs Persen, og fyrste nestleiar i Stortingets kontroll- og konstitusjonskomité. Frå 29. oktober 2019 var ho byråd for arbeid, sosial og bolig i Bergen kommune.

Oppvekst og familie 
Jaffery er barn av arbeidsinnvandrarar. Faren hennar kom til Noreg i 1971 som 28-åring og fekk i 1979 familiegjensameining med mora til Jaffery. Jaffery vaks opp på Flaktveit i Åsane bydel i Bergen. Ho gjekk på Li og Marikollen skule. Då ho var 15 år melde ho seg inn i AUF.

Jaffery har ei dotter.

Utdanning 
Jaffrey har mastergrad i administrasjon og organisasjonsvitskap frå Universitetet i Bergen fra 2007. Ho har på same universitet grunnfag og mellomfag i samanliknande politikk. Ho har også grunnfag frå Universitetet i Bergen innan offentleg rett og grunnfag i sosiologi.

Politiske verv 
Jaffery vart utnemnd til byråd for arbeid, sosial og bolig i Bergen kommune den 29. oktober 2019. Ho har hatt diverse verv i sin ungdom i AUF, deriblant leiar av Hordaland AUF i perioden 1998–1999 og medlem av sentralstyret i AUF i perioden 2000–2004.

Jaffery har vore medlem i Bergen bystyre i perioden 1999 til 2003 og i perioden frå 2015 til 2019, og vart gjenvald for perioden 2019 til 2023, men ho har permisjon frå bystyrevervet så lenge ho er byråd. I perioden 2003–2007 var ho medlem av kommunestyret i Fjell kommune.

Frå 2008 var Jaffery politisk rådgjevar fyrst for arbeidsminister Bjarne Håkon Hanssen, deretter for Dag Terje Andersen. Frå mars 2009 var ho rådgjevar for helseminister Bjarne Håkon Hanssen. Jaffery var medlem av sentralstyret i Arbeidarpartiet i to periodar 2009–2013. Då Anniken Huitfeldt vart kulturminister 20. oktober 2009, peika ho ut Jaffery som statssekretær med ansvar for kultursakene, ei stilling ho hadde fram til mars 2012.

Jaffery var frå då ho vart utnemnd til politisk rådgjevar i Arbeids- og inkluderingsdepartementet i mars 2008 til ho gjekk av som statssekretær i Kulturdepartementet i september 2012 den einaste i Stoltenberg II-regjeringa med minoritetsbakgrunn.

Den 29. oktober 2019 vart Jaffery byråd for arbeid, sosial og bolig i Bergen kommune.

Organisatoriske verv 
Jaffrey er styreleiar i Riksscenen. Ho var i perioden 2015 til 2019 nestleiar i styret til Festspillene i Bergen. Ho har hatt ei rekkje andre organisatoriske verv, blant anna juryleiar av mangfaldsprisen i Bergen, styreleiar for BIT 20 ensemble, styremedlem i Litteraturhuset i Bergen, BIT Teatergarasjen og Fargespill.

Karriere  
Før Jaffery vart utnemnd som politisk rådgjevar i Arbeids- og inkluderingsdepartementet i Stoltenberg II-regjeringa, jobba ho som rådgjevar i SINTEF. Etter ho gjekk av som statssekretær i Kulturdepartementet i 2012, har ho jobba som spesialrådgjevar i arbeidsgjevarforeininga Spekter, rådgjevar i Geelmuyden Kiese, kommunikasjonssjef i Tide og seniorrådgjevar i Integrerings- og mangfaldsdirektoratet.

Kjelder 

Denne artikkelen bygger på «Lubna Jaffery» frå ,  den 26. november 2022.

Bakgrunnsstoff 
 Biografi hos regjeringen.no.

Norske politikarar
Byrådar i Bergen
Ap-politikarar i Hordaland
Statssekretærar i Regjeringa Stoltenberg II
Folk frå Bergen